b'\n_START_ARTICLE_\nFeri\xc4\x8danci\n_START_SECTION_\nPovijest\n_START_PARAGRAPH_\nNakon \xc5\xa1to su ovi krajevi oslobo\xc4\x91eni od turske vlasti, u feri\xc4\x8dana\xc4\x8dkom se kraju razvilo vinogradarstvo. Najve\xc4\x87u zaslugu za to imaju cisterciti te na\xc5\xa1i\xc4\x8dki fratri. Doseljeno je stanovni\xc5\xa1tvo prihvatilo je novu poljodjelsku proizvodnju i preradu, vinogradarstvo i vinarstvo. Polovicom 19. st., Feri\xc4\x8danci su dobili veliki vinski podrum (1850. godine). Danas su Feri\xc4\x8danci proizvo\xc4\x91a\xc4\x8di poznatih vrhunskih vina rajnskog rizlinga, gra\xc5\xa1evine, pinota bijelog te feri\xc4\x8dana\xc4\x8dke frankovke.\n_START_SECTION_\nSpomenici i znamenitosti\n_START_PARAGRAPH_\nDavne godine 1777. u Feri\xc4\x8dancima je osnovana \xc5\xbdupa. U po\xc4\x8detku dok se nije sagradila Crkva Svetog Duha, u dana\xc5\xa1njem \xc5\xbeupnom dvori\xc5\xa1tu se nalazila Kapelica Sv. Bartola, a oko nje seosko groblje. Uskoro su novi vlasnici postali Mihalovi\xc4\x87i, kad je Dimitrije Mihalovi\xc4\x87 kupio posjed Orahovicu-Feri\xc4\x8dance od Peja\xc4\x8devi\xc4\x87a. Njegov unuk Ivan Karlo Mihalovi\xc4\x87 1793. je godine dao podi\xc4\x87i kasnobarokno-klasicisti\xc4\x8dki dvorac. Godine 1800. Feri\xc4\x8dance je posjetio biskup Maksimilijan Vrhovac, a 1801. godine zapo\xc4\x8dela je gradnja crkve Sv. Duha. Njezin patron bio je re\xc4\x8deni Ivan Karlo plemeniti Mihalovi\xc4\x87. 1803. godine crkva Sv. Duha je zavr\xc5\xa1ena. Crkva ima povr\xc5\xa1inu od 400 metara kvadratnih, 10 m je visoka, a sagra\xc4\x91ena je u baroknoromanskom stilu. 1817. godine crkva stradava u potresu (popucali su lukovi i svodovi), a \xc5\xbeupnik Pavao Ruska zabilje\xc5\xbeio je to\xc4\x8dan broj podrhtavanja tla: 41 manjih i slabijih, potom 2. i 5. srpnja ja\xc4\x8de, a najja\xc4\x8di je bio 5. kolovoza. Crkva je temeljito obnovljena godine 1907. godine. Osim novog tornja obnovljeni su i slikarski radovi koje je 20 mjeseci izvodio slikar iz Zagreba Rikard Rojnik. Sva tri oltara je napravio Austrijanac Prinoth. Crkva posjeduje rokoko monstrancu i rokoko kale\xc5\xbe iz 1742., ure\xc5\xa1en sli\xc4\x8dicama u emajlu. Ispred crkve je rusti\xc4\x8dni kip Sv. Florijana (1869)._NEWLINE_Rimokatoli\xc4\x8dka crkva Svetog Duha je danas jedan od vrijednih spomenika kulture Feri\xc4\x8danaca, a ina\xc4\x8de je i sjedi\xc5\xa1te istoimene katoli\xc4\x8dke \xc5\xbeupe koja pripada na\xc5\xa1i\xc4\x8dkom dekanatu Po\xc5\xbee\xc5\xa1ke biskupije. Crkveni god (pro\xc5\xa1tenje) ili kirvaj slavi se na blagdan Duhova, a ujedno se tada i slavi Dan op\xc4\x87ine Feri\xc4\x8danci.\n_START_SECTION_\nObrazovanje\n_START_PARAGRAPH_\nGodine 1787. otvorena je \xc5\xa1kola u Feri\xc4\x8dancima. Bila je to stara seoska ku\xc4\x87a koja se nije puno razlikovala od ostalih. 1840. godine Feri\xc4\x8danci dobivaju novu \xc5\xa1kolu \xc4\x8dijoj izgradnji su veliki doprinos dali sami mje\xc5\xa1tani. Godine 1905. Feri\xc4\x8danci ponovno dobivaju novu \xc5\xa1kolsku zgradu u Peja\xc4\x8devi\xc4\x87evoj ulici 2., koja postoji i danas i slu\xc5\xbei kao dje\xc4\x8dji vrti\xc4\x87. _NEWLINE_Ve\xc4\x87 preko vi\xc5\xa1e od 200 godina Feri\xc4\x8danci su mjesto koje ima tradiciju obrazovanja.\n_START_SECTION_\n\xc5\xa0port\n_START_PARAGRAPH_\nU Feri\xc4\x8dancima djeluje nekoliko \xc5\xa1portskih dru\xc5\xa1tava. Nogometni klub NK FE\xc5\xa0K Feri\xc4\x8danci osnovan je 1927. godine. \xc5\xa0ahovski klub osnovan je 1966. godine._NEWLINE_Jedno vrijeme u Feri\xc4\x8dancima je djelovao i rukometni klub koji se raspao, bilo je poku\xc5\xa1aja obnavljanja, ali bezuspje\xc5\xa1nih._NEWLINE_Osim nogometnog i \xc5\xa1ahovskog kluba postoji jo\xc5\xa1 i Tae Kwon do klub Tigar Feri\xc4\x8danci i bo\xc4\x87arski klub "FE\xc5\xa0K-Feravino"._NEWLINE_Dru\xc5\xa1tvo sportsko rekreativnog vje\xc5\xbebanja "Viking" Feri\xc4\x8danci  osnovano 2013. za promicanje vje\xc5\xbebanja i zdravog na\xc4\x8dina \xc5\xbeivljenja i sporta._NEWLINE_\xc5\xa0portska zajednica Op\xc4\x87ine Feri\xc4\x8danci osnovana 2008.'